**Pirat în osia lumii**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

sunt spiţa răzvrătită a roţii părinte

în pasul tău

pot fi drumul surpat în neodihnă

obstinat

tatuez golgote între sinapse

nu întreba

reverberarea identităţii

între ziduri de existenţă opace sperie

lepădarea e la îndemână

omenească

smerenia înălţărilor striveşte vertebra ce-şi refuză lumina

rotirea în sine

elimină zgura regurgitează durerea

litera fiinţării amanetează griul

curcubeul rescrie poemul nuanţelor

şevaletul vieţii

caută noi valenţe chimiei sângelui

biciuiesc hergheliile ploilor pân’ la agonizare

răscumpăr nevoia de spaţiu evadez

din creşterea pietrei

doar o clipă să opresc din rotire galaxia

şi-ţi descarc în palmă toate corăbiile ursitelor

coapte

pirat sunt pe oceanele tale

şi-ţi duc veşnicia în piele

zadar moartea reverberează ecouri

ruguri pulsaţie grosieră efemer înghesuie

arşiţa respirării transpiră de stele

osia lumii coace în mine altă dimensiune